b'\n_START_ARTICLE_\nSamostan Re\xc5\xbeevi\xc4\x87i\n_START_SECTION_\nLegende\n_START_PARAGRAPH_\nPo eni od lokalnih legend je v Srbskem kraljestvu pred gosti\xc5\xa1\xc4\x8dem na cesti med Budvo in Petrovcem stal steber, na njem pa poln sod vina za \xc5\xbeejne popotnike. Legenda pravi, da se je v gosti\xc5\xa1\xc4\x8du od\xc5\xbeejal tudi  Rajmond IV. Toulu\xc5\xa1ki  na prvem kri\xc5\xbearskem pohodu._NEWLINE_Po drugi legendi je iz soda pil tudi prvi srbski kralj \xc5\xa0tefan Prvokronani med  obiskom pri svojem sorodniku, bene\xc5\xa1kem do\xc5\xbeu Enricu Dandolu. Kralj je leta 1223 ali 1226 ukazal v bli\xc5\xbeini gosti\xc5\xa1\xc4\x8da zgraditi cerkev Vnebovzetja matere Bo\xc5\xbeje. _NEWLINE_Leta 1351 je bila po naro\xc4\x8dilu kralja \xc5\xa0tefana Du\xc5\xa1ana ob prvi cerkvi zgrajena cerkev sv. \xc5\xa0tefana. Gradnjo je naro\xc4\x8dil na svojem potovanju iz Dubrovnika v Skadar.  Steber z vedno polnim vinskim sodom, ki je kazal na gostoljubnost okoli\xc5\xa1kih prebivalcev, je stal do sredine 19. stoletja.\n_START_SECTION_\nZgodovina\n_START_PARAGRAPH_\nV samostanu so se tradicionalno zbirali \xc4\x8dlani \xc4\x8drnogorskega plemena Pa\xc5\xa1trovi\xc4\x87i, kadar so sprejemali pomembne odlo\xc4\x8ditve ali izbirali svojega poglavarja. Zadnji poglavar, izvoljen na zboru Pa\xc5\xa1trovi\xc4\x87ev, je bil \xc5\xa0tefan \xc5\xa0tiljanovi\xc4\x87._NEWLINE_Obe cerkvi in gosti\xc5\xa1\xc4\x8de so bili po opusto\xc5\xa1enju in ropanju ulcinjskih piratov sredi 15. stoletja nekaj \xc4\x8dasa zapu\xc5\xa1\xc4\x8deni. Leta 1785 je samostan, njegovo knji\xc5\xbenico in zakladnico izropal Mahmud Pa\xc5\xa1a Bu\xc5\xa1atli. Freske z za\xc4\x8detka 17. stoletja in nekaj ostankov fresk iz 18. stoletja se je ohranilo. Za slednje se domneva, da so bile delo mojstra Strahinje iz Budimlja, ki je poslikal veliko cerkva. Leta 1833 je na ikoni Vnebovzetje matere Bo\xc5\xbeje v samostanski cerkvi delal slikar Aleksije Lazovi\xc4\x87.'